CELEX: 32021D1362
Language: ro
Date: 2021-06-30 00:00:00
Title: Decizia (UE) 2021/1362 a Comisiei din 30 iunie 2021 de autorizare a Irlandei să aplice o prelungire a anumitor perioade specificate la articolul 3 din Regulamentul (UE) 2021/267 al Parlamentului European și al Consiliului [notificată cu numărul C(2021) 4736] (Numai textul în limba engleză este autentic)

16.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 293/19
               
            
         DECIZIA (UE) 2021/1362 A COMISIEI
         din 30 iunie 2021
         de autorizare a Irlandei să aplice o prelungire a anumitor perioade specificate la articolul 3 din Regulamentul (UE) 2021/267 al Parlamentului European și al Consiliului
         
            
               [notificată cu numărul C(2021) 4736]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2021/267 al Parlamentului European și al Consiliului din 16 februarie 2021 de stabilire a unor măsuri specifice și temporare, în contextul persistenței crizei provocate de pandemia de COVID-19, privind reînnoirea sau prelungirea anumitor certificate, licențe, permise și autorizații, amânarea anumitor controale periodice și formări periodice în anumite domenii ale legislației din sectorul transporturilor și prelungirea anumitor perioade menționate în Regulamentul (UE) 2020/698 (1), în special articolul 3 alineatul (4),
         întrucât:
         
                     (1)
                  
                  
                     Articolul 3 alineatul (1) din Regulamentul (UE) 2021/267 prelungește valabilitatea permiselor de conducere care în caz contrar, în conformitate cu articolul 7 din Directiva 2006/126/CE a Parlamentului European și a Consiliului (2) și cu punctul 3 litera (d) din anexa I la directiva menționată, ar fi expirat sau ar urma să expire în perioada cuprinsă între 1 septembrie 2020 și 30 iunie 2021.
                  
               
                     (2)
                  
                  
                     Prin scrisoarea datată 27 mai 2021, Irlanda a prezentat o cerere motivată de autorizare a aplicării unei prelungiri pentru o perioadă specificată la articolul 3 alineatul (1) din Regulamentul (UE) 2021/267. Irlanda a furnizat informații suplimentare în sprijinul cererii sale la data de 4 iunie 2021.
                  
               
                     (3)
                  
                  
                     Prin cererea sa motivată, Irlanda urmărește să obțină autorizația de a aplica o prelungire cu patru luni a perioadei cuprinse între 1 septembrie 2020 și 30 iunie 2021, specificată la articolul 3 alineatul (1) din Regulamentul (UE) 2021/267.
                  
               
                     (4)
                  
                  
                     Conform informațiilor furnizate de Irlanda, este probabil ca reînnoirea permiselor de conducere din acest stat membru să rămână imposibil de realizat și după data de 30 iunie 2021, din cauza măsurilor luate pentru a preveni sau a limita răspândirea COVID-19.
                  
               
                     (5)
                  
                  
                     Printre aceste măsuri, care, potrivit Irlandei, au condus la o acumulare de permise de conducere care trebuie reînnoite, Irlanda și-a închis centrele National Driving Licence Service (NDLS, Serviciul național pentru permise de conducere) în perioada cuprinsă între 27 martie 2020 și 8 iunie 2020. Ulterior, a avut loc o redeschidere treptată, după cum urmează: 20 de centre au fost redeschise la 8 iunie 2020, alte 6 centre au fost redeschise la 22 iunie 2020, iar celelalte opt au fost redeschise la 29 iunie 2020. Cu toate acestea, după redeschidere, cerința privind distanța socială de doi metri a redus cu aproape o treime capacitatea centrelor NDLS.
                  
               
                     (6)
                  
                  
                     În plus, serviciul de testare a conducătorilor auto a continuat să fie restricționat în perioada cuprinsă între 1 ianuarie 2021 și 17 mai 2021, când numai lucrătorilor esențiali li s-a acordat posibilitatea de a depune personal cereri de reînnoire sau de eliberare a unui permis de conducere sau a unui permis de cursant în centrele NDLS. Aceasta însemna că, în perioada respectivă, o mulțime de persoane care nu făceau parte din această categorie nu au putut solicita un permis de conducere sau un permis de cursant.
                  
               
                     (7)
                  
                  
                     Începând cu 18 mai 2021, centrele NDLS sunt din nou deschise tuturor conducătorilor auto. Cu toate acestea, cerința privind distanța socială de doi metri reduce capacitatea de reînnoire sau de eliberare a permiselor de conducere sau permiselor de cursant cu aproximativ o treime.
                  
               
                     (8)
                  
                  
                     Autoritatea pentru siguranța rutieră (Road Safety Authority, RSA), care furnizează NDLS, a introdus un serviciu online îmbunătățit în noiembrie 2020, pentru a permite clienților să solicite permisul de conducere online. Deși cererile de permise de conducere pot fi depuse online, o mare parte a titularilor de permise de conducere nu au utilizat sistemul online din cauza cerințelor de înregistrare. Acestea includ deținerea unui card de servicii publice (Public Services Card, PSC), care este un card emis de guvern pentru autentificarea identității atunci când se accesează serviciile publice. Din martie până în iulie 2020 și din ianuarie până în mai 2021, serviciul emitent al PSC a funcționat la o capacitate foarte redusă, iar clienții nu au putut obține cardurile. În prezent, există o cerere mare de PSC pentru accesarea altor servicii guvernamentale, precum și pentru cererile de permise de conducere depuse online. Acest lucru va întârzia, în cazul unor clienți, momentul în care vor putea solicita un permis de conducere online, iar aceștia se vor vedea obligați să se prezinte personal la un centru NDLS pentru a-și depune cererea.
                  
               
                     (9)
                  
                  
                     În plus, potrivit informațiilor furnizate de Irlanda, testarea teoretică și testarea practică a conducătorilor auto, care fuseseră restricționate, sunt acum disponibile din nou pentru toți solicitanții. Cu toate acestea, în prezent s-a acumulat un număr semnificativ de permise de conducere care trebuie reînnoite, ca urmare a prelungirii prevăzute în Regulamentul (UE) 2021/267.
                  
               
                     (10)
                  
                  
                     Centrele de testare teoretică a conducătorilor auto au fost închise în perioada cuprinsă între 1 ianuarie 2021 și 7 iunie 2021 și, prin urmare, cererile pentru un prim permis de cursant au fost amânate. În prezent, există peste 120 000 de clienți care așteaptă un test teoretic de conducere auto, aproximativ 20 000 dintre aceștia urmând a fi testați în luna iunie. Autoritățile irlandeze au instituit planuri suplimentare de creștere a capacității (atunci când restricțiile legate de COVID-19 vor permite acest lucru), pentru a permite efectuarea a 50 000 de teste teoretice pe lună în următoarele trei luni. În perioada anterioară pandemiei de COVID, se făceau aproximativ 12 000 de programări pentru teste teoretice pe lună. Cu toate acestea, conform așteptărilor autorităților irlandeze, capacitatea suplimentară va însemna, de asemenea, volume suplimentare semnificative de clienți care vor solicita pentru prima dată un permis de cursant în lunile următoare, ceea ce va conduce la o creștere a cererii în centrele NDLS.
                  
               
                     (11)
                  
                  
                     Serviciul de testare practică a conducătorilor auto a fost limitat la lucrătorii esențiali în perioada cuprinsă între 1 ianuarie 2021 și 7 iunie 2021, un număr de până la 30 000 de clienți neputând susține examenul de conducere auto. În prezent, este disponibilă o capacitate de testare suplimentară semnificativă, care, la rândul său, va conduce la o cerere suplimentară de NDLS din partea clienților care vor promova examenele de conducere auto.
                  
               
                     (12)
                  
                  
                     Datorită măsurilor adoptate de Irlanda, se preconizează că în lunile următoare vor exista volume mai mari de cursanți care vor solicita permise pentru prima dată. Cifrele preconizate sunt de aproximativ 42 000 pentru fiecare lună în perioada între iulie 2021 și septembrie 2021 și de 22 000 pentru octombrie 2021, cu mult peste cele 22 600 din iunie 2021 și cele 37 896 de prime permise de cursant eliberate, de exemplu, pentru întreaga perioadă cuprinsă între 1 iunie 2018 și 31 octombrie 2018.
                  
               
                     (13)
                  
                  
                     Potrivit informațiilor furnizate de Irlanda, se preconizează că, la reluarea acestor servicii de eliberare a permiselor de conducere, va exista, pe de o parte, o creștere a numărului de permise de cursant care vor trebuie prelucrate pentru situațiile în care o persoană a promovat testul teoretic, iar, pe de altă parte, o creștere a numărului de permise de conducere care vor trebui prelucrate pentru situațiile în care o persoană a promovat examenul de conducere. Se preconizează că cererea de permise va atinge niveluri de 200 % față de nivelurile normale de prelucrare, fapt care va încărca și mai mult capacitatea serviciului de acordare a permiselor.
                  
               
                     (14)
                  
                  
                     Conform informațiilor furnizate de Irlanda, cele mai recente previziuni estimează 1,1 milioane de cereri pentru cele 12 luni din iunie 2021 până în mai 2022. Acest lucru contrastează cu volumul normal de cereri, situat sub 60 000 pe lună, sau puțin peste 700 000 în cursul unei perioade de douăsprezece luni. Creșterea cererii totale în 2021-2022 este deosebit de accentuată în perioada iunie-octombrie 2021, cu o cerere lunară totală preconizată de peste 110 000 în majoritatea lunilor. Capacitatea redusă a centrelor NDLS, ca urmare a regulii de distanțare socială de 2 metri, are ca rezultat imposibilitatea centrelor de a face față unui flux normal.
                  
               
                     (15)
                  
                  
                     Potrivit informațiilor furnizate de Irlanda, motivul solicitării unei prelungiri cu o perioadă de patru luni este justificat de acumularea unui număr foarte mare de întârzieri în ceea ce privește capacitatea de reînnoire și de eliberare de permise a centrelor NDLS, așa cum se arată mai sus. Cifrele indică faptul că peste 40 % din permisele de cursant care trebuie să fie reînnoite în ultima parte a anului 2020 și în 2021 nu au fost reînnoite. Autoritățile irlandeze se așteaptă ca prelungirea solicitată să ușureze sarcina sistemului de acordare a permiselor prin reducerea cererii cu până la 100 000 de cereri în ultimul trimestru al anului 2021. În consecință, capacitatea de reînnoire și de eliberare de permise a centrelor NDLS poate reveni la un nivel normal, în urma relaxării restricțiilor legate de COVID-19.
                  
               
                     (16)
                  
                  
                     Prelungirea este solicitată pentru acei conducători auto al căror permis expiră între 1 iulie și 31 octombrie 2021, perioadă în care există o cerere ridicată în centrele NDLS. Intervalul de timp limitat nu ar trebui să adauge un risc disproporționat pentru siguranța și securitatea transporturilor.
                  
               
                     (17)
                  
                  
                     Prin urmare, este oportun ca Irlanda să fie autorizată să aplice o prelungire cu patru luni a perioadei cuprinse între 1 septembrie 2020 și 30 iunie 2021, specificată la articolul 3 alineatul (1) din Regulamentul (UE) 2021/267,
                  
               ADOPTĂ PREZENTA DECIZIE:
         
            Articolul 1
            Irlanda este autorizată să aplice o prelungire cu patru luni a perioadei cuprinse între 1 septembrie 2020 și 30 iunie 2021, specificată la articolul 3 alineatul (1) din Regulamentul (UE) 2021/267.
         
         
            Articolul 2
            Prezenta decizie se adresează Irlandei.
         
         
            Adoptată la Bruxelles, 30 iunie 2021.
            
               
                  Pentru Comisie
               
               Adina-Ioana VĂLEAN
               
                  Membru al Comisiei
               
            
         
         
            (1)  JO L 60, 22.2.2021, p. 1.
         
            (2)  Directiva 2006/126/CE a Parlamentului European și a Consiliului din 20 decembrie 2006 privind permisele de conducere (JO L 403, 30.12.2006, p. 18).